הפרטים סוכמו, השחקן חתם על החוזה, אבל נראה שהפועל ירושלים מתחרטת. האדומים החליטו ככל הנראה לוותר על ג'סטין וויליאמס, בתום ישיבת הנהלה מיוחדת יחד עם הצוות המקצועי, בה דנו גם בהתחתמו של הסנטר. בקבוצה אין תמימות דעים לגבי וויליאמס, בעיקר לאור העובדה שבשנתיים האחרונות הוא לא שיחק בשום מסגרת, ומתוך בחירה.
תכתובת בין ירושלים לסוכנו של וויליאמס הגיעה לידי אתר ערוץ הספורט, ומסבירה את הספק שעלה לגבי צירופו, כאשר למרות ההצהרות מצד סוכנו של וויליאמס, ושל השחקן עצמו, שהוא נמצא בכושר משחק, ביקש הסוכן מהקבוצה לדחות את הגעתו של הסנטר לישראל "כדי שיוכל להיכנס לכושר".
נכון לעכשיו, ואם לא יחול שינוי קיצוני בשעות הקרובות, הסיכויים שג'טסין וויליאמס יוחתם קטנים, זאת למרות שהשחקן כבר היה בטוח שהוא מגיע למלחה ואתמול אף אמר לאתר: "אני מגיע לירושלים כדי לקחת אליפות". בבירה כבר בודקים מועמדים חדשים לחיזוק.
בעניין אחר, שחקן העבר אמיר כץ, שזכה בבוררות נגד הפועל ירושלים, הגיש תביעה לאיגוד הכדורסל בבקשה לקבל את הכסף שמגיע לו, או לחילופין להפסיק את פעילותה של ירושלים ולהוריד אותה ללאומית. הערעור של הקבוצה נדחה בתחילת חודש ינואר, וירושלים חוייבה לשלם לכץ 270 אלף שקל.